## La Generalitat va facilitar la mobilitat de més de 2,6 milions de viatgers en novembre amb els servicis de tramvia i autobusos interurbans

*** Els tramvies de les línies 4, 6, 8 i 10 de Metrovalencia van tornar a circular amb normalitat el 9 de novembre
* Les diferents línies d’autobús posades en servici han cobert les circulacions de les línies de metro paralitzades per les inundacions
* L’oferta de tramvia i autobús forma part del pla de recuperació de la mobilitat al qual s’ha sumat el metro des d’este passat 3 de desembre**

La Generalitat ha facilitat la mobilitat de 2.656.400 viatgers durant el mes de novembre passat, gràcies als servicis d’autobús i tramvia posats en servici després de les inundacions patides el passat 29 d’octubre.

Des de la Conselleria de Medi Ambient, Infraestructures i Territori s’ha desenrotllat un pla de mobilitat per a fer front a l’efecte de la riuada sobre la xarxa de Metrovalencia, sense possibilitat de prestar servici de metro durant el mes de novembre.

Com a alternativa a la xarxa de Metrovalencia, la Generalitat ha habilitat durant el mes passat 25 nous corredors d’autobús per a facilitar la connectivitat dels diferents barris i localitats pròxims a València i garantir la mobilitat dels ciutadans. En conjunt estos servicis han facilitat la mobilitat d’1.962.000 viatgers durant novembre.

Les línies d’autobús més utilitzades en este període, i per este orde, han sigut la que unix Torrent i la ciutat de València, així com la que connecta Paiporta amb la capital. En la zona nord, la línia entre Paterna i València ha sigut la més demandada.

Estos servicis habilitats per la Conselleria de Medi Ambient, Infraestructures i Territori, en col·laboració amb l’ATMV, s’han anat ampliant per a enllaçar les poblacions de l’àrea metropolitana amb la ciutat de València o parades de l’EMT, Rodalia o altres línies ja existents de Metrobús.

**Tramvia des del 9 de novembre**

Com a part també d’este pla el passat 9 de novembre Ferrocarrils de la Generalitat Valenciana (FGV) va posar en circulació les línies 4, 6, 8 i 10 de la xarxa tramviària de Metrovalencia que en 21 dies en servici de novembre han registrat 690.400 viatgers.

Al servici de tramvia se li ha sumat des d’este passat 3 de desembre gran part de la xarxa de metro, a excepció del tram Paterna-Llíria, en obres, i del qual unix Sant Isidre i Castelló, en ple procés de reconstrucció.

Les quatre línies de tramvia, gestionades des dels nous llocs de comandament instal·lats en Tarongers i Alacant, circulen amb un horari corresponent a un servici laborable no lectiu de dilluns a dissabte i de festiu els diumenges.

El servici inclou les 51 parades de les quatre línies de València ciutat, inclosa Fira, per a donar servici als veïns de Benimàmet, així com les situades en els municipis de Paterna i Burjassot.

**Servici actual de metro i autobús alternatiu**

La posada en servici de tres línies completes (línies 3, 5 i 9) i tres de manera parcial (línies 1, 2 i 7) de Metrovalencia ha comportat la reorganització del servici d’autobusos, que fins ara han substituït els trajectes de metro.

D’esta manera, s’han eliminat 13 rutes, 4 de la línia Bétera-València; 2 de línia Rafelbunyol-València; 5 de les línies Riba-Roja i Aeroport-València; i 2 de la línia entre Paterna i València.

Des del 3 de desembre es mantenen 12 rutes d’autobús, en concret 4 entre Llíria i Paterna: Llíria-Benaguasil/Llíria-València/l’Eliana-València/la Canyada-Paterna; 4 de la línia Torrent Av.-València: Paiporta-València/Picanya-València/Torrent-València/Torrent-Picanya-Paiporta; i 4 de Castelló-València; Picassent-Alcàsser-Silla-València/Alginet-València/Carlet València/Massalavés-Alberic-Castelló-València.

A més s’ha afegit un servici complementari entre Catarroja, Albal i Torrent.

Fecha: 06/12/2024